**Turvallisuusvalvojan erikoisammattitutkinto** on yksityisen turvallisuusalan erikoisammattitutkinto, joka antaa pätevyyden vartioimisliikkeen vastaavaksi hoitajaksi. Tutkinnosta käytetään yleisesti lyhennettä **TVEAT**. Vuoden 2017 alussa voimaan astuneen lain yksityisistä turvallisuuspalveluista mukaan vain turvallisuusvalvojan erikoisammattitutkinnon suorittanut henkilö voi toimia turvallisuusalan elinkeinoluvan haltijan vastaavana hoitajana. Tämä vahvistaa yksityiselle turvallisuusalalle räätälöidyn turvallisuusvalvojan erikoisammattitutkinnon asemaa alan esimiestutkintona.*lähde?*

Tutkinnon muodostuminen
-----------------------

Lähde:
Tutkintotodistuksen saamiseksi on suoritettava vähintään 180 osaamispisteen kokonaisuus jonka täytyy sisältää seuraavat tutkinnon pakolliset osat:*lähde?*

* Turvallisuussuunnittelu 30 osp
* Turvallisuuslainsäädäntö 30 osp

Valinnaiset osat:

* Turvallisuusalan elinkeinon harjoittaminen 80 osp
* Turvallisuusjohtaminen 40 osp
* Palveluliiketoiminta turvallisuusalalla 40 osp
* Tiurvallisuustekninen suunnittelu ja projektinhallinta 80 osp
* Henkilöstöjohtaminen turvallisuusalalla 40 osp
* Turvallisuusauditointi ja sisäinen valvonta 40 osp

Turvallisuusvalvojan erikoisammattitutkinnon suorittanut voi toimia turvallisuusalan elinkeinon harjoittajana tai tämän palveluksessa olevana vastaavana hoitajana yksityisellä turvallisuusalalla. Koulutuksen suorittanut voi lisäksi toimia yksityisen turvallisuusalan lisäksi esimerkiksi elinkeinoelämän tai viranomaisorganisaatioiden palveluksessa esimiehenä sekä asiantuntijatehtävissä.*lähde?*

Turvallisuusalan elinkeinon haltijan vastaavaksi hoitajaksi hyväksymisen edellytyksenä olevat koulutusvaatimukset on määritelty sisäministeriön asetuksessa vartijan ja järjestyksenvalvojan koulutuksesta ja voimankäyttövälineiden koulutuksesta sekä turvallisuusalan elinkeinoluvan haltijan vastaavan hoitajan koulutuksesta (878/2016) 12 §:ssä. Kyseisen pykälän mukaan vastaavan hoitajan koulutus koostuu turvallisuusvalvojan erikoisammattitutkinnosta. Henkilö voidaan hyväksyä vartioimisliikkeen vastaavaksi hoitajaksi lain yksityisistä turvallisuuspalveluista (1085/2015) 77 §:n perusteella, jos hän on suorittanut hyväksytysti edellä mainitun koulutuksen sekä täyttää muut lainsäädännössä hänelle asetetut edellytykset.*lähde?*

Koulutus on suunnattu esimiestehtävässä työskenteleville tai siihen suuntautuville. Myös yritysten ja laitosten turvallisuudesta vastaavina henkilöinä, suojelujohtajina tai turvallisuuspäälliköinä työskentelevät hakeutuvat koulutukseen. Tutkinto suoritetaan näyttötutkinnoin yleisimmin oppisopimuskoulutuksena.*lähde?*

Turvallisuusvalvojan erikoisammattitutkinnon suorittanut tietää yksityisen turvallisuusalan työtehtävät ja palvelut ja niiden suorittamiseen liittyvät oikeudet ja velvollisuudet sekä tarvittavilta osin turvallisuusalan työtehtäviin liittyvän lainsäädännön. Hän tuntee yksityisen turvallisuusalan työtehtäviä sivuavat viranomaisorganisaatiot, niiden ydintehtävät sekä yritysturvallisuuden osa-alueet. Hän tietää lisäksi yksityisen turvallisuusalan työtehtäviin liittyviä riskejä ja yleisimpiä poikkeamatilanteita ja osaa toimia työturvallisuuden edellyttämin tavoin. Hän tuntee myös erilaisten ympäristöjen vaikutuksen toiminnan luonteeseen tilanteen sekä lainsäädännön kannalta.*lähde?*

Turvallisuusvalvojan erikoisammattitutkinnon suorittanut osaa turvallisuussuunnittelun ja teknisten turvajärjestelmien toteuttamisen sekä näiden auditoinnin ja tuntee sisäisen valvonnan menetelmiä. Tutkinnon suorittanut tuntee kiinteistöjen rakenteellisen ja teknisen turvallisuuden ja kykenee toteuttamana turvallisuusteknisen projektin ja osaa työssä tarvittavien asiakirjojen laadinnan. Hän hallitsee elinkeinon harjoittajalta edellytettävän osaamisen lisäksi myös alan palveluliiketoiminnallisen luonteen sekä henkilöstö- tai turvallisuusjohtamisen.

Koulutusta järjestävät monet aikuiskoulutuskeskukset jotka tarjoavat muutakin turvallisuusalan koulutusta.*lähde?*

Lähteet
-------

1. ↑  ePerusteet *eperusteet.opintopolku.fi*. Viitattu 6.11.2020.
2. ↑  ePerusteet *eperusteet.opintopolku.fi*. Viitattu 6.11.2020.
3. ↑  Ajantasainen lainsäädäntö: Sisäministeriön asetus vartijan ja… 878/2016 *finlex.fi*. Edita. Viitattu 6.11.2020.
4. ↑  Ajantasainen lainsäädäntö: Laki yksityisistä turvallisuuspalveluista 1085/2015 *finlex.fi*. Edita. Viitattu 6.11.2020.
5. ↑  ePerusteet *eperusteet.opintopolku.fi*. Viitattu 6.11.2020.